बोलीं- जितनी शिद्दत से अजमेर जाउंगी, उतनी ही शिद्दत से महाकाल
Bollywood Actress Sara Ali Khan Visits Ujjain Mahakal Mandir. सारा अली खान और विक्की कौशल हाल ही में अपनी फिल्म जरा हटके जरा बचके की रिलीज से पहले उज्जैन पहुंचकर महाकाल के दर्शन किए।
सारा अली खान और विक्की कौशल ने हाल ही में अपनी फिल्म 'जरा हटके जरा बचके' की रिलीज से पहले उज्जैन पहुंचकर महाकाल के दर्शन किए। जिसके बाद से सारा को लगातार सोशल मीडिया पर ट्रोल किया जा रहा था। अब मीडिया से बातचीत के दौरान सारा ने ट्रोलर्स को करारा जवाब दिया है।
क्या कहा सारा ने?
दरअसल, सारा और विक्की महाकाल में दर्शन करने के बाद इंदौर पहुंचे, यहां एक प्रेस कॉन्फ्रेंस रखी गई। इस इवेंट में जब सारा से ट्रोलिंग को लेकर सवाल किया गया तो सारा ने जवाब में कहा- 'ईमानदारी से मैं ये पहले भी कह चुकी हूं और फिर से कहूंगी... कि मैं अपने काम को लेकर बहुत सीरियस हूं। मैं काम करती हूं जनता के लिए, आप लोगों के लिए। अगर आप लोगों को मेरा काम अच्छा न लगे... तो मुझे बुरा लगेगा। लेकिन ये मेरी अपनी निजी मान्यता है'।
जितनी शिद्दत से अजमेर जाउंगी....
सारा ने आगे कहा- 'मैं जितनी शिद्दत से अजमेर शरीफ जाऊंगी उतनी ही शिद्दत से गुरुद्वारा बंगला साहिब या महाकाल जाउंगी और जाती रहूंगी...। तो जिसको मुझे ट्रोल करना है वो ट्रोल कर सकते हैं। मुझे कोई फर्क नहीं पड़ता। लेकिन कहीं भी जाकर सबसे जरूरी बात ये होती है कि आपको वहा की ऊर्जा अच्छी लगनी चाहिए...मैं ऊर्जा में मान्यता रखती हूं।'
2 जून को रिलीज होगी फिल्म
फिल्म 'जरा हट के जरा बचके' 2 जून को सिनेमाघरों में रिलीज होगी। इससे पहले दोनों एक्टर्स फिल्म का जमकर प्रमोशन कर रहे हैं। इस फिल्म में सारा के साथ विक्की कौशल मुख्य भूमिका में नजर आएंगे।
बता दें, इस फिल्म की ज्यादातर शूटिंग इंदौर में हुई है। हाल ही में दोनों इंदौर के 56 दुकान पहुंचे थे। यहां उन्होंने इंदौरी जायके का आनंद लिया, डांस किया, साथ ही फैंस के साथ जमकर मस्ती भी की।
